Καίτη Χωματά

Η **Καίτη Χωματά** (Αθήνα, 24 Οκτωβρίου 1946 - 24 Οκτωβρίου 2010) ήταν Ελληνίδα τραγουδίστρια του λεγόμενου Νέου Κύματος του ελληνικού τραγουδιού.

## Βιογραφικά στοιχεία
Γεννήθηκε στην Αθήνα και έζησε τα νεανικά της χρόνια στην Πλάκα, ενώ είχε καταγωγή από τη Νάξο. Σπούδασε κλασικό χορό.

Ήταν παντρεμένη δύο φορές και είχε δύο κόρες και τέσσερα εγγόνια, που απέκτησε από τον πρώτο γάμο της με τον ηθοποιό Βασίλη Μαυρομάτη. Το 1979 ξαναπαντρεύτηκε τον μεγάλο θαυμαστή της Γιάννη Λιανό. Προσβλήθηκε από καρκίνο σε πολύ νεαρή ηλικία, και τον αντιμετώπιζε για σχεδόν 32 χρόνια.  Απεβίωσε στις 24 Οκτωβρίου 2010 τα ξημερώματα, την ημέρα των γενεθλίων της σε ηλικία 64 ετών, νοσηλευόμενη στο νοσοκομείο Ν.Ι.Μ.Τ.Σ.. 

## Καριέρα
Με το τραγούδι ασχολήθηκε εντελώς τυχαία, όταν σε ηλικία 17 ετών, το 1964, πήγε στη ραδιοφωνική εκπομπή ανεύρεσης ταλέντων του Γιώργου Οικονομίδη στο ΕΙΡ.  Εκείνη την εποχή, ο Γιάννης Σπανός είχε έρθει από τη Γαλλία αναζητώντας φωνές για να τραγουδήσουν ένα νέο μουσικό ρεύμα που ο ίδιος ονόμασε Νέο Κύμα κι έτσι την επέλεξε, αναδεικνύοντας την σε μία από τις σημαντικότερες και αγαπημένες ερμηνεύτριές του. Εδώ αξίζει να αναφερθεί το ευτράπελο εκείνης της ημέρας καθως η Καίτη Χωματά για να παρευρεθεί στην εκπομπή αυτή είχε κάνει σκασιαρχείο απο το σχολείο της μαζι με την επιστήθια φίλη της Χριστίνα Μαυρομμάτη αλλα η τύχη ήθελε να πετύχουν καθώς επέστρεφαν καποιον καθηγητή απο το σχολείο με αποτέλεσμα να χρειάζεται να παρευρεθούν οι κηδεμόνες και των δύο κοριτσιών την επόμενη μέρα στο σχολείο. Τη λύση έδωσε η μητέρα της Χριστίνας Μαυρομμάτη η οποία δικαιολόγησε τις απουσίες και των δύο κοριτσιών ετσι ωστε η Καίτη Χωματά να μην αντιμετωπίσει πρόβλημα στο σπίτι της.  Μεταξύ άλλων, της έδωσε να τραγουδήσει το «Μια αγάπη για το καλοκαίρι», που το 1970 τραγούδησε στην ταινία «Σκιές στην άμμο», στην οποία και πρωταγωνίστησε. 

Έχει τραγουδήσει πάνω από 200 τραγούδια και έχει εκδώσει 18 δίσκους, ενώ συνεργάστηκε με αξιόλογους συνθέτες, όπως τους Γιώργο Κοντογιώργο, Νίκο Δανίκα, Βασίλη Κουµπή, Γιώργο Κριµιζάκη, Χρήστο Λεοντή, Νίκο Μαµαγκάκη, Ηλέκτρα Παπακώστα. Σε δεύτερη εκτέλεση τραγούδησε Μάνο Χατζιδάκι, Μίκη Θεοδωράκη και Σταύρο Ξαρχάκο. Τα τραγούδια «Μια αγάπη για το καλοκαίρι», «Να διώξω τα σύννεφα», «Κι αν σ' αγαπώ δεν σ' ορίζω», «Το Χριστινάκι», «Η Μαρία των βράχων», «Άσπρα καράβια» (σε ντουέτο με τον Μιχάλη Βιολάρη) είναι ορισμένοι τίτλοι μεγάλων επιτυχιών της. Τραγούδησε, επίσης, για την ομογένεια στις ΗΠΑ, στον Καναδά, στη Γερμανία και στην Κύπρο. Το 1966 εμφανίσθηκε στο Φεστιβάλ Θεσσαλονίκης με το τραγούδι του Γιώργου Κοντογιώργου "¨Έφυγε το καλοκαίρι" σε στίχους Γιώργου Στεφάνου (Παπαστεφάνου). Το 1972 εμφανίστηκε επίσης στο Φεστιβάλ Θεσσαλονίκης με το τραγούδι του Δημήτρη Κωνσταντάρα "Στην Οδό Σταδίου" που δεν "πέρασε" στον τελικό, κέρδισε όμως δυο βραβεία, Καλύτερου Στίχου και Καλύτερου πρωτοεμφανιζόμενου δημιουργού.

## Δισκογραφία
* 1966 «Θεσσαλονίκη 1966: Φεστιβάλ Ελληνικού Τραγουδιού»
* 1965 «Το Νέο Κύμα στο Ελληνικό Τραγούδι»
* 1965 «Αποδημίες»
* 1967 «Τα τραγούδια της Καίτης Χωματά»
* 1967-1968 «Ανθολογία 1-2» του Γιάννη Σπανού
* 1969 «Το 'Νέο Κύμα' τραγουδά Χατζιδάκι»
* 1969 «Καίτη Χωματά 3»
* 1969 «Σκιές στην άμμο» του Γιάννη Σπανού (από κινηματογραφική ταινία)
* 1970 «Ερωφίλη»
* 1971 «Φωτογραφίες»
* 1972 «Θαλασσάκι μου»
* 1974 «Πικρές αλήθειες»
* 1974 «Καφενείον 'Η Ευρυτανία'»
* 1976 «Τα ωραιότερα τραγούδια»
* 1977 «Θα σου δώσω τις χαρές όλου του Κόσμου»
* 1983 «Σταύρος Κουγιουμτζής: Σε Α' εκτέλεση»
* 1984 «Από τραγούδι σε τραγούδι»
* 1987 «Αυθόρμητα»
* 1991 «Μεγάλες επιτυχίες»
* 1992 «Ένα καράβι όνειρα»
* 1992 «Μη χάνεσαι»
* 1993 «Μια φορά θυμάμαι»
* 1993 «Το άλλο 'Νέο Κύμα', 1-2»
* 1994 «Τζένη, Τζένη» (κινηματογραφική ταινία του 1966)
* 1995 «Μια αγάπη για το καλοκαίρι»
* 1995 «18 μεγάλες επιτυχίες»
## Εξωτερικοί σύνδεσμοι
* Καίτη Χωματά IMDb
* Καίτη Χωματά: Μια αγάπη για το καλοκαίρι Στάθης Τσαγκαρουσιάνος, 13.7.2011
* Πέθανε η Καίτη Χωματά ΕΛΕΥΘΕΡΟΤΥΠΙΑ, 24.10.2010
* Μια αγάπη για το καλοκαίρι που έσβησε... Δημήτρης Κραουνάκης, 25.10.2010


## Παραπομπές


Κατηγορία:Ελληνίδες τραγουδίστριες
Κατηγορία:Νέο Κύμα